হন্দোকপগী থবক অমসুং হূমেন রিসোর্ছশিং হেনগতহল্লগা লৌশিং–জ্ঞান লৈরবা খুনাই অমা শেমগতপগী ৱাখল্লোন অমনা নেশনেল নোলেজ কমিশন (এন.কে.সি.)বু হন্দোকপগী থবক, হন্দোক্লবা লাইরিকশিংবু প্রমোত তৌবা, ফোঙদোকপা অমসুং অপাবশিংদা পাকশন্না য়ৌহনবদা শরূক য়ারিবা তোঙান তোঙানবা এজেন্সিশিং অমসুং মীওইশিংবু পূনশিলহনবা ঙমগদবা অদুগুম্বা ৱর্কিং গ্রূপ অমা ডা. জয়টি ঘোসনা লুচিংলগা শেম্ননবগী ইথিল পীখি৷ থবক পায়খতমিন্নরিবা কাঙবূ অসিদা মরী লৈনবা গভর্নমেন্ট অমসুং সেমি–গভর্নমেন্টকী ওর্গানাইজেশনশিং মীহুতশিং‚ অখঙ–অহৈশিং‚ লোলনৈরোলশিং‚ হন্দোক্লোয়শিং‚ এজ্যূকেশনিষ্টশিং, ফোঙদোক্লোয়শিং অমসুং ভারততা হন্দোকপগী থবক্তা খূত থারিবা মরী লৈনবা মীওইশিং য়াওই৷ ইং ২০০৬ কী ফেব্রুৱারী থাদা কাঙবূ অদুনা দিল্লীদা অহানবা উনবদা থবকসিবু পায়খতনবগী চাউরাকপা পোরম অসি সেন্ট্রেল ইন্সটিট্যূত ওফ ইন্দিয়ন লেংগ্বেজেসকী মতমদুগী দিরেক্টর ওইবীরম্বা প্রো. উদয় নারায়ন সিংহনা য়াত্থোকপীরমখি৷